**Operation med fjernelse af polypper**

**Hvorfor skal man fjerne polypper?**

Polypper i næsesvælget hos børn er almindeligt, men kan give problemer med nedsat luftpassage gennem næsen, tendens til snorken eller væske i mellemøret. Polypper kan fjernes ved en operation.

**Indgrebet**

Barnet skal være fastende og operationen foregår i fuld bedøvelse. Indgrebet foretages gennem munden, det tager ca. 15 minutter og der vil ikke blive nogen synlige ar.

**Efter operationen**

Blødning er en sjælden, men kendt komplikation. Hvis der er frisk vedvarende blødning fra næse eller mund skal klinikken kontaktes. Uden for klinikkens åbningstid skal man henvende sig til vagtlæge eller ringe 112 afhængig af blødningens karakter. Det er normalt, at der er let blodtilblandet sekret fra næsen det første døgn efter indgrebet. Det anbefales at spise kølig og blød kost det første døgn efter operationen. Hvis barnet har ondt, må I gerne give smertestillende i form af Panodil efter vægt (som flydende eller stikpille). Der kan komme lidt feber til omkring det 38.5° første døgn. Ofte vil barnet have ”åbent snøvl” samt tilbøjelighed til at få mad og drikke ”galt i halsen” i 1-2 uger efter operationen.

Dit barn skal passes hjemme af en voksen resten af operationsdagen samt dagen efter.

**Kontrol**

Der planlægges kontrol efter indgrebet. Nogle gange kommer polypperne igen, men der går som regel lang tid.